CELEX: 52012PC0063
Language: mt
Date: 2012-02-17
Title: Proposta għal DEĊIŻJONI TAL-KUNSILL li tawtorizza lir-Rumanija biex tapplika miżuri ta' deroga mill-Artikoli 26(1)(a) u 168 tad-Direttiva 2006/112/KE dwar is-sistema komuni ta' taxxa fuq il-valur miżjud

|
			
		
		
		52012PC0063
		
			Proposta għal DEĊIŻJONI TAL-KUNSILL li tawtorizza lir-Rumanija biex tapplika miżuri ta' deroga mill-Artikoli 26(1)(a) u 168 tad-Direttiva 2006/112/KE dwar is-sistema komuni ta' taxxa fuq il-valur miżjud /* COM/2012/063 final - 2012/0026 (NLE) */
			
				
		
		
			
			   	MEMORANDUM TA' SPJEGAZZJONI
1.           IL-KUNTEST TAL-PROPOSTA
Raġunijiet għall-proposta u
l-għanijiet tagħha
Skond l-Artikolu 395(1)
tad-Direttiva 2006/112/KE tat-28 ta' Novembru 2006 dwar is-sistema komuni
ta' taxxa fuq il-valur miżjud, il-Kunsill, bi qbil unanimu fuq proposta
mill-Kummissjoni, jista' jawtorizza lil kwalunkwe Stat Membru biex japplika
miżuri speċjali ta' deroga mid-Direttiva msemmija biex jissimplifika
l-proċedura ta' ħlas tat-taxxa jew biex iwaqqaf milli jsiru
ċerti tipi ta' evażjoni jew evitar tat-taxxa.
Permezz ta’ ittri rreġistrati
mal-Kummissjoni fil-15 ta’ Frar 2011 u
fit-22 ta’ Ġunju 2011, ir-Rumanija talbet awtorizzazzjoni
biex tintroduċi miżuri ta’ deroga mill-Artikoli 26(1)(a) u 168
tad-Direttiva 2006/112/KE, sabiex tillimita d-dritt ta’ tnaqqis sa massimu ta’
50% fir-rigward tax-xiri ta’ ċerti tipi ta’ vetturi bil-magna u tax-xiri
ta’ prodotti u servizzi relatati magħhom. Sussegwentement, permezz ta’
ittra rreġistrata mal-Kummissjoni fis-27 ta’ Settembru 2011, ir-Rumanija
biddlet it-talba tagħha b’talba ġdida biex tapplika l-miżura
msemmija hawn fuq biss fir-rigward ta’ ċerti tipi ta’ vetturi tat-triq
bil-magna, li ma jintużawx kompletament mill-persuni taxxabbli għal
skopijiet ta’ negozju. B’konformità mal-Artikolu 395(2) tad-Direttiva
2006/112/KE, permezz ta’ ittra datata l-1 ta’ Diċembru 2011
il-Kummissjoni infurmat lill-Istati Membri l-oħrajn bit-talba li
għamlet ir-Rumanija. Permezz ta' ittra datata
l-5 ta' Diċembru 2011, il-Kummissjoni nnotifikat
lir-Rumanija li kellha l-informazzjoni kollha meħtieġa biex tqis
it-talba.
Kuntest Ġenerali
L-Artikolu 168
tad-Direttiva 2006/112/KE jistipula li persuna taxxabbli hija intitolata
li tnaqqas it-taxxa fuq il-valur miżjud (VAT) imħallsa fuq dak li
tkun xtrat għall-iskop tat-tranżazzjonijiet taxxabbli tagħha.
Skont l-Artikolu 26(1)(a) tal-istess Direttiva, sabiex tkun tista’
titnaqqas il-VAT fuq merkanzija li tifforma parti mill-assi ta' negozju,
l-użu ta’ din il-merkanzija għal skopijiet privati għandu jkun
provvista ta' servizzi bi ħlas. 
Fil-każ ta' vetturi bil-magna, huwa
diffiċli li tiġi applikata din is-sistema għal raġunijiet
varji, notevolment għax mhux faċli li ssir distinzjoni ċara bejn
l-użu professjonali u dak privat. Meta jinżamm reġistru,
il-manteniment u l-verifika tiegħu ipoġġu piż ulterjuri fuq
in-negozju kif ukoll fuq l-amministrazzjoni. Minħabba l-għadd ta'
vetturi kkonċernati, saħansitra l-evażjoni individwali tat-taxxa
fuq skala żgħira hija kapaċi tilħaq somom sinifikanti.
Bħala alternattiva għas-sistema
stipulata mid-Direttiva, l-awtoritajiet tat-taxxa Rumeni talbu awtorizzazzjoni
biex jillimitaw it-tnaqqis inizjali għal perċentwali stabbilita, u
biex bħala kumpens ineħħu l-obbligu li n-negozji jiddikjaraw
it-taxxa marbuta mal-użu privat. Il-vantaġġ ta' dan huwa li
s-sistema tiġi ssimplifikata għal kull parti kkonċernata,
filwaqt li jiġi żgurat li tinġabar perċentwali tat-taxxa li
mingħajr din il-miżura setgħat tiġi evitata.
Il-limitu fil-perċentwali mitlub
mir-Rumanija huwa 50%. Dan huwa msejjes fuq valutazzjoni proprja min-naħa
tar-Rumanija u, skont il-kundizzjonijiet tal-proposta, għandha ssir
reviżjoni tiegħu hekk kif ir-Rumanija tagħmel kwalunkwe talba
għal estensjoni lil hinn mill-2014.
Is-sistema l-ġdida se tkun applikabbli
għan-negozji kollha fejn il-vetturi ma jintużawx esklużivament
għal skopijiet kummerċjali. Madankollu, ċerti tipi ta’ vetturi
bil-magna jkunu esklużi mir-restrizzjoni fuq id-dritt ta’ tnaqqis u
għalhekk ikunu suġġetti għar-regoli normali, jiġifieri
kwalunkwe vettura b’iktar minn 9 postijiet (inkluż is-sewwieq) u
b’piż massimu meta mgħobbija ta’ iktar minn 3 500 kilogramma.
Prinċipalment dan jirrestrinġi l-kamp ta' applikazzjoni biss
għall-karozzi, il-vannijiet, il-pick-ups, il-muturi u l-mopeds. Barra minn
hekk, hemm lista dettaljata ta’ vetturi partikolari li għandhom ikunu
esklużi mir-restrizzjoni, fuq il-bażi tal-fatt li l-attività privata
tagħom hija negliġibbli.
Id-dispożizzjonijiet eżistenti
fil-qasam tal-proposta
L-Artikolu 176
tad-Direttiva 2006/112/KE jistipula li l-Kunsill għandu jiddetermina n-nefqa
li minnha ma tkunx tista’ titnaqqas il-VAT. Sakemm dan isir, l-Istati Membri
huma awtorizzati li jkomplu japplikaw l-esklużjonijiet li kienu
fis-seħħ fl-1 ta' Jannar 1979. Għaldaqstant, hemm
għadd ta' dispożizzjonijiet ta' "status quo" li jillimitaw
id-dritt ta’ tnaqqis marbut mal-vetturi bil-magna.
Fl-2004, il-Kummissjoni ħejjiet proposta[1] li fiha r-regoli li bihom
kategoriji ta’ nfiq jistgħu jkunu suġġetti għal
restrizzjoni tad-dritt ta’ tnaqqis, iżda l-Kunsill għad ma rnexxilux
jilħaq ftehim dwar dik il-proposta.
Il-konsistenza ma’ politiki u
għanijiet oħrajn tal-Unjoni
Mhux applikabbli.
2.           KONSULTAZZJONI MAL-PARTIJIET
INTERESSATI U VALUTAZZJONIJIET TAL-IMPATT
Il-konsultazzjoni mal-partijiet
interessati
Mhux rilevanti.
Il-ġbir u l-użu
tal-għarfien espert
Ma kien hemmx bżonn għal
għarfien espert estern.
Valutazzjoni tal-Impatt
Il-proposta hija mfassla biex tindirizza
l-evażjoni tal-VAT u tħaffef il-proċedura tal-intaxxar, u
għaldaqstant għandha impatt potenzjalment pożittiv fuq
in-negozji kif ukoll fuq l-amministrazzjonijiet. Ir-Rumanija identifikat li din
is-soluzzjoni hija miżura xierqa, u hija kompatibbli ma’ derogi
oħrajn tal-imgħoddi u ta’ llum. 
3.           L-ELEMENTI LEGALI
TAL-PROPOSTA
Sommarju tal-azzjoni proposta
Il-proposta għandha l-għan li r-Rumanija
tiġi awtorizzata tapplika miżura ta' deroga mill-Artikolu 168
tad-Direttiva 2006/112/KE, sabiex tillimita d-dritt ta' persuna taxxabbli
li tnaqqas il-VAT fuq in-nefqa marbuta ma' ċerti vetturi bil-magni meta
l-vettura ma tkunx tintuża esklużivament għal skopijiet
kummerċjali. Meta d-dritt għat-tnaqqis ikun ġie limitat,
b'deroga mill-Artikolu 26(1)(a) tad-Direttiva 2006/112/KE, il-persuna
taxxabbli ma jkollhiex għalfejn tiddikjara t-taxxa fuq l-użu privat
tal-vettura. Din il-miżura hija ristretta għall-vetturi li jkollhom
inqas minn għadd determinat ta' postijiet u li jkunu jiżnu inqas minn
piż determinat, filwaqt li hemm dispożizzjoni għal għadd
limitat ta' eċċezzjonijiet mir-regola speċifikati.
Ir-restrizzjoni hija stipulata f’rata fissa
ta’ 50%. Din ir-rata flimkien mal-ħtieġa li jkun hemm miżuri ta’
deroga għandhom jiġu riveduti u għandu jsir rapport dwarhom
mir-Rumanija meta titlob l-estensjoni. Id-Deċiżjoni tiskadi fid-data
li tiġi l-ewwel speċifikata fid-Deċiżjoni, jew fid-data
meta jidħlu fis-seħħ regoli tal-Unjoni dwar restrizzjonijiet
tad-dritt għat-tnaqqis f'dan il-qasam.
Il-bażi legali
L-Artikolu 395(1) tad-Direttiva
tal-Kunsill 2006/112/KE tat-28 ta' Novembru 2006 dwar
is-sistema komuni ta' taxxa fuq il-valur miżjud.
Il-prinċipju tas-sussidjarjetà
Il-proposta taqa’ taħt il-kompetenza
esklużiva tal-Unjoni. Għalhekk, il-prinċipju tas-sussidjarjetà
ma japplikax.
Il-prinċipju tal-proporzjonalità
Il-proposta tikkonforma mal-prinċipju
tal-proporzjonalità għar-raġuni(jiet) li ġejja/ġejjin:
Din id-Deċiżjoni tikkonċerna
awtorizzazzjoni mogħtija lil Stat Membru fuq it-talba tiegħu stess u
ma timplika l-ebda obbligu.
Minħabba l-kamp ta’ applikazzjoni limitat
tad-deroga, il-miżura speċjali hija proporzjonata mal-għan
mixtieq.
L-għażla tal-istrumenti
Strumenti proposti: Deċiżjoni
tal-Kunsill.
Mezzi oħra ma jkunux adegwati
għar-raġuni(ijiet) li ġejja/ġejjin.
Skont l-Artikolu 395 tad-Direttiva
tal-Kunsill 2006/112/KE dwar is-sistema komuni ta' taxxa fuq il-valur
miżjud, huwa possibbli li ssir deroga mir-regoli komuni tal-VAT biss
bl-awtorità tal-Kunsill li jaġixxi b'mod unanimu fuq proposta
mill-Kummissjoni. L-uniku strument xieraq huwa Deċiżjoni tal-Kunsill
peress li tista' tiġi indirizzata lil Stat Membru individwali.
4.           IMPLIKAZZJONIJIET
BAĠITARJI
Il-proposta ma għandha l-ebda
implikazzjoni għall-baġit tal-Unjoni.
5.           ELEMENTI FAKULTATTIVI
Il-proposta tinkludi klawżola ta’
valutazzjoni u klawżola ta’ sospensjoni awtomatika.
2012/0026 (NLE)
Proposta għal
DEĊIŻJONI TAL-KUNSILL
li tawtorizza lir-Rumanija biex tapplika
miżuri ta' deroga mill-Artikoli 26(1)(a) u 168 tad-Direttiva 2006/112/KE
dwar is-sistema komuni ta' taxxa fuq il-valur miżjud
IL-KUNSILL TAL-UNJONI EWROPEA,
Wara li kkunsidra t-Trattat dwar
il-Funzjonament tal-Unjoni Ewropea,
Wara li kkunsidra d-Direttiva tal-Kunsill
2006/112/KE tat-28 ta' Novembru 2006 dwar is-sistema komuni ta'
taxxa fuq il-valur miżjud[2],
u b'mod partikolari l-Artikolu 395(1) tagħha,
Wara li kkunsidra l-proposta tal-Kummissjoni
Ewropea,
Billi:
(1)              
Permezz ta’ ittra rreġistrata mal-Kummissjoni
fis-27 ta’ Settembru 2011 ir-Rumanija talbet awtorizzazzjoni biex
tintroduċi miżuri speċjali li jirrigwardaw xi vetturi tat-triq
bil-magna b’deroga minn dawk id-dispożizzjonijiet stipulati fid-Direttiva
2006/112/KE li jirregolaw id-dritt ta’ persuna taxxabbli li tnaqqas il-VAT
mħallsa fuq ix-xiri ta’ prodotti u servizzi u minn dawk
id-dispożizzjonijiet li jeħtieġu li t-taxxa tiġi ddikjarata
fir-rigward tal-assi tan-negozju li jintużaw għal skopijiet
personali;
(2)              
B’konformità mat-tieni subparagrafu
tal-Artikolu 395(2) tad-Direttiva 2006/112/KE, il-Kummissjoni infurmat
lill-Istati Membri l-oħrajn bit-talba tar-Rumanija permezz ta’ ittra
datata l-1 ta’ Diċembru 2011. Permezz ta' ittra datata
l-5 ta' Diċembru 2011, il-Kummissjoni nnotifikat
lir-Rumanija li kellha l-informazzjoni kollha meħtieġa biex tqis
it-talba;
(3)              
L-Artikolu 168 tad-Direttiva 2006/112/KE
jistabbilixxi d-dritt ta' persuna taxxabbli li tnaqqas il-VAT imħallsa fuq
il-prodotti u s-servizzi li tkun irċeviet għall-iskop
tat-tranżazzjonijiet taxxabbli tagħha. L-Artikolu 26(1)(a) ta’ dik
id-Direttiva fih rekwiżit li l-VAT tiġi ddikjarata meta xi assi ta’
negozju jintuża għal skopijiet privati tal-persuna taxxabbli jew
tal-impjegati tagħha jew, b’mod iktar ġenerali, għal skopijiet
oħrajn mhux relatati man-negozju;
(4)              
Huwa diffiċli li jiġi identifikat
preċiżament l-użu privat ta' vetturi, u anki meta dan ikun
possibbli, il-mekkaniżmu meħtieġ spiss joħloq piż
kbir. Skont il-miżuri mitluba, l-ammont ta' VAT fuq in-nefqa eliġibbli
għat-tnaqqis fir-rigward ta’ vetturi bil-magna li ma jintużawx
esklużivament għal skopijiet kummerċjali għandu jkun
stabbilit f'rata perċentwali fissa, b'xi eċċezzjonijiet. Fuq
il-bażi tal-informazzjoni disponibbli bħalissa, ir-Rumanija temmen li
rata ta' 50% hija ġustifikabbli. Fl-istess ħin, biex ikun evitat
l-intaxxar doppju, għandu jkun sospiż l-obbligu li tiġi
ddikjarata l-VAT fuq l-użu privat ta' vettura bil-magna, meta din tkun
soġġetta għal din ir-restrizzjoni. Dawn il-miżuri
jistgħu jkunu ġġustifikati mill-ħtieġa li tiġi
ssimplifikata l-proċedura ta' ħlas tal-VAT u li titwaqqaf
l-evażjoni tat-taxxa li ssir permezz ta' kontabilità ħażina u
dikjarazzjonijiet fiskali foloz.
(5)              
Ir-restrizzjoni għad-dritt ta’ tnaqqis permezz
ta’ miżuri speċjali għandha tapplika għall-VAT
imħallsa fuq ix-xiri, l-akkwisti intra-Komunitarji, l-importazzjoni,
il-kiri jew leasing ta' vetturi tat-triq bil-magna speċifikati u fuq
in-nefqa marbuta magħhom, inkluż ix-xiri ta' fjuwil;
(6)              
Ċerti tipi ta’ vetturi bil-magna għandhom
ikunu esklużi mill-kamp ta' applikazzjoni tal-miżuri speċjali,
peress li minħabba n-natura tagħhom jew it-tip ta' negozju li
għalih jintużaw, kwalunke użu privat jitqies negliġibbli.
Għaldaqstant, il-miżuri speċjali m’għandhomx japplikaw
għal vetturi li jkollhom iktar minn disa' postijiet (inkluż
is-sewwieq) jew b’piż massimu meta mgħobbija ta’ iktar minn 3 500
kilogramma. Barra minn hekk, trid tiġi pprovduta lista dettaljata tat-tipi
speċifiċi ta’ vetturi esklużi minn dik ir-restrizzjoni, skont
l-użu partikolari tagħhom;
(7)              
Dawn il-miżuri ta' deroga għandu jkollhom
limitu ta' żmien biex ikun possibbli li ssir valutazzjoni tal-effettività
tagħhom u tal-perċentwali xierqa, u dan peress li l-perċentwali
proposta hija msejsa fuq it-tagħrif inizjali dwar l-użu kummerċjali;
(8)              
Fil-każ li r-Rumanija tqis li tkun
meħtieġa estensjoni ulterjuri lil hinn mill-2014, mhux aktar tard
mill-31 ta’ Marzu 2014 għandu jitressaq rapport lill-Kummissjoni dwar
l-applikazzjoni tal-miżura, li jkun jinkludi reviżjoni
tal-perċentwali applikata flimkien mat-talba għal estensjoni;
(9)              
Fid-29 ta' Ottubru 2004, il-Kummissjoni adottat
proposta[3]
għal Direttiva tal-Kunsill li temenda d-Direttiva 77/388/KEE, issa
d-Direttiva 2006/112/KE, li tinkludi l-armonizzazzjoni tal-kategoriji ta’ infiq
li għalihom jistgħu japplikaw l-esklużjonijiet mid-dritt
tat-tnaqqis. Skont din il-proposta, l-esklużjonijiet mid-dritt tat-tnaqqis
jistgħu jiġu applikati għal vetturi tat-triq bil-magna.
Il-miżuri ta’ deroga previsti f’din id-Deċiżjoni għandhom
jiskadu fid-data tad-dħul fis-seħħ ta’ Direttiva li temenda,
jekk dik id-data tasal qabel id-data ta’ skadenza prevista f’din
id-Deċiżjoni;
(10)          
Id-deroga se jkollha biss effett negliġibbli
fuq l-ammont globali ta’ taxxa miġbura fl-istadju tal-konsum finali u mhux
se jkollha effett fuq ir-riżorsi proprji tal-Unjoni li jinġabru
mit-taxxa fuq il-valur miżjud.
ADOTTA DIN ID-DEĊIŻJONI: 
Artikolu 1
B'deroga mill-Artikolu 168 tad-Direttiva
2006/112/KE, b'dan ir-Rumanija qed tingħata l-awtorizzazzjoni biex
tillimita sa 50% d-dritt ta' tnaqqis tal-VAT fuq ix-xiri, l-akkwisti
intra-Komunitarji, l-importazzjoni, il-kiri jew il-leasing ta' vetturi tat-triq
bil-magna kif ukoll tal-VAT imħallsa fuq in-nefqa marbuta magħhom,
meta dawn il-vetturi ma jintużawx biss għal skop kummerċjali.
Ir-restrizzjoni stipulata fl-ewwel paragrafu
ma tapplikax għal vetturi bil-magna li jkollhom piż massimu, meta
mgħobbija, ta’ iktar minn 3 500 kilogramma jew li jkollhom iktar minn
disa’ postijiet inkluż il-post tas-sewwieq.
Artikolu 2
L-Artikolu 1 m’għandux japplika
għall-kategoriji ta’ vetturi bil-magna li ġejjin:
1)           vetturi użati
esklużivament f'każ ta’ emerġenza, għas-sigurtà u
l-protezzjoni u għas-servizzi tal-kurjer;
2)           vetturi użati
mill-aġenti inkarigati mill-bejgħ jew mill-aġenti inkarigati
mix-xiri;
3)           vetturi użati
għat-trasport ta’ passiġġieri bi ħlas, inklużi
s-servizzi tat-taxi;
4)           vetturi użati biex
jingħataw servizzi bi ħlas, inklużi l-kiri jew il-lezzjonijiet
tas-sewqan mogħtija minn skejjel tas-sewqan;
5)           vetturi użati
għall-kiri jew leasing;
6)           vetturi użati bħala
prodotti tal-konsum għal skopijiet kummerċjali;
Artikolu 3
B'deroga mill-Artikolu 26(1)(a)
tad-Direttiva 2006/112/KE, il-Rumanija hija awtorizzata li ma titrattax
bħala għoti ta' servizzi bi ħlas l-użu privat ta' vettura
li għaliha tapplika r-restrizzjoni msemmija fl-Artikolu 1 ta' din
id-Deċiżjoni minn persuna taxxabbli jew mill-impjegati tagħha,
jew b'mod iktar ġenerali għal skopijiet li jmorru lil hinn minn dawk
tan-negozju.
Artikolu 4
1.                      
Din id-Deċiżjoni tiskadi fid-data
tad-dħul fis-seħħ ta' regoli tal-Unjoni li jiddeterminaw
in-nefqa marbuta mal-vetturi tat-triq bil-magna li ma tikkwalifikax għal
tnaqqis sħiħ tal-VAT, iżda mhux aktar tard mill-31 ta'
Diċembru 2014, skont liema data tiġi l-ewwel.
2.                      
Kwalunkwe talba għal estensjoni
tal-miżuri previsti f’din id-Deċiżjoni għandha tiġi
ppreżentata lill-Kummissjoni sal-31 ta’ Marzu 2014.
Kwalunkwe talba għal estensjoni ta’ dawk
il-miżuri għandha tkun akkumpanja minn rapport li jinkludi
reviżjoni tar-restrizzjoni tal-perċentwali applikata fuq id-dritt
għal tnaqqis tal-VAT fuq il-bażi ta’ din id-Deċiżjoni.
Artikolu 5
Din id-Deċiżjoni hi indirizzata
lir-Rumanija.
Magħmula fi Brussel, 17.2.2012
                                                                       Għall-Kunsill
                                                                       Il-President
[1]               COM(2004) 728 finali
                http://eur-lex.europa.eu/LexUriServ/site/en/com/2004/com2004_0728en01.pdf
[2]               ĠU L 347, 11.12.2006, p. 1.
[3]               COM(2004) 728 finali
                http://eur-lex.europa.eu/LexUriServ/site/en/com/2004/com2004_0728en01.pdf